<classify> RAIS wa Zanzibar, Dk Ali Mohamed Shein ameipongeza azma ya Umoja wa Mataifa UN kupitia programu yake ya kujitolea ya umoja huo UNV kwa kuendelea kuiunga mkono Zanzibar katika shughuli za maendeleo.Dk Shein aliyasema hayo jana Ikulu mjini Zanzibar wakati alipofanya mazungumzo na Mratibu Mkuu wa UNV, Oliver Adam, aliyefika Zanzibar kwa lengo la kuimarisha ushirikiano baina ya pande mbili hizo. Katika mazungumzo hayo, Dk Shein alimueleza mratibu huyo kuwa UNV ni programu muhimu iliyo chini ya Umoja wa Mataifa ambayo ina umuhimu mkubwa katika kuendeleza shughuli mbali mbali za maendeleo Zanzibar.Alieleza kuwa programu hiyo imeanza miaka mingi na kusaidia kwa kiasi kikubwa katika kuendeleza na kuunga mkono juhudi za serikali katika shughuli za maendeleo ikiwemo sekta ya afya, kilimo na sekta nyinginezo. Aidha, Rais Shein alimueleza mkuu huyo kuwa tayari Serikali ya Mapinduzi ya Zanzibar imeanzisha Kituo cha Ujasiriamali ambacho kinatoa mafunzo kwa vijana ya kazi za aina mbali mbali za ujasiriamali, ambacho kuna haja ya kukiongezea uwezo pamoja na kuwapatia mtaji vijana hao ili wanaufaike na elimu wanayoipata.Pia alisisitiza kuwa kuna haja ya kuweka mikakati maalumu ya kuwajengea uwezo vijana wote wa Unguja na Pemba ili wajiajiri wenyewe kwa kuwapa mikopo midogo midogo itakayowasaidia kujiendeleza na hatimaye kujiajiri. Pia alisisitiza haja ya programu hiyo ya UNV kuunga mkono katika kuongeza nguvu kwa kupata walimu wa masomo ya sayansi kwa shule za sekondari za Zanzibar ambao bado wanahitajika kwa kiasi kikubwa. Alisema lengo la kufanya hivyo ni kuwapata walimu na wataalamu wa masomo ya sayansi ili kuondokana na upungufu uliopo ambao tayari hata hivyo zipo nchi zinasaidia kwa kuleta walimu wa masomo ya sayansi ikiwemo Nigeria.  <topic>: KITAIFA 